Eienaars sal ongeluk by sentrum verder ondersoek | Netwerk24
Eienaars sal ongeluk by sentrum verder ondersoek
31 Julie 2020 19:54
Die eienaars van die Jakaranda-winkelsentrum in die Pretoriase Moot-omgewing sal hul interne regs- en risiko-afdelings betrek om verder ondersoek in te stel en te besluit oor moontlike "korrektiewe stappe" nadat hulle 'n voorlopige verslag oor Donderdag se voorval gekry het.
Die Openbare Beleggingskorporasie (OBK) as eienaars en batebestuurder van die sentrum, het Vrydag in 'n verklaring gesê hulle betreur die voorval waarin 'n werker dood en 14 ander beseer is toe 'n konstruksiestruktuur meegee het.
Die toneel tussen die Jakaranda-sentrum se parkade en 'n ander gebou. Foto: Deaan Vivier
Luidens die verklaring het 'n staalstruktuur ineengestort toe beton tydens die oprigting van die parkade op twee vlakke vir die sentrum gegiet is.
"Die OBK en sy raad betuig hul diepste meegevoel aan die familie van die oorledene wat, volgens voorlopige inligting, vir die kontrakteur op die terrein gewerk het.
"Die OBK is besig met 'n dringende proses om die feite rondom die voorval te bekom en sal ten volle saamwerk met ondersoeke deur die Tshwane-metro of enige ander regulerende owerheid," sê die eienaars.
Voorts word verduidelik dat die Jakaranda-sentrum reeds in die vroeë 1970's gebou is en laas in 2002 opgeknap is.
"Die sentrum het begin vervalle raak en 'n vernuwing genoodsaak om dit weer 'n sleutel-bestemming in die Moot-area te maak. Die OBK het die sentrum in 2007 namens die staatspensioenfonds (GEPF) as deel van hul eiendomsportefeulje bekom.
" 'n Belegging van R358 miljoen is later goedgekeur vir die herontwikkeling van die sentrum, met die doel om vloerruimte te vergroot van 18 407 m² tot 20 369 m² met meer parkeerplek, beter veiligheid, 'n opgradering en opknapping van onder meer die buitekant en ingange," lui die verklaring.
Die bouwerk en herontwikkeling sou na verwagting teen Maart 2021 voltooi gewees het.
Meer oor: Jakaranda-Winkelsentrum | Pretoria | Regsafdeling | Openbare Beleggingskorporasie (Obk) | Konstruksiestruktuur | Staalstruktuur | Ongeluk Interne | Risikoafdeling | Ineengestor | Meegee | Verslag